Nafarroako Parlamentuko Mahaiak, 2023ko otsailaren 27an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Jorge Esparza Garrido jaunak aurkezturiko galdera, kontratuak erreserbatzeko betebeharra bideratzeko eta ezagutarazteko webgune berria, zeina 2021eko Desgaitasuneko Plan Operatiboaren jarraipen-txostenean jasotzen baita, abian jartzeko aurrekontuaren betetze-mailari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2023ko otsailaren 27an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma (NA+) talde parlamentarioari atxikia dagoen Jorge Esparza Garrido jaunak, Legebiltzarraren Erregelamenduan ezarritakoaren babesean, galdera hauek aurkeztu ditu, idatziz erantzun dakizkion:

2021eko Desgaitasuneko Plan Operatiboaren jarraipen-txostenean, 1. taulak plan horren betearazpen fisiko eta finantzarioaren maila jasotzen du. Zehazki, 7.3 neurriak, kontratuak erreserbatzeko betebeharra bideratzeko eta ezagutarazteko berariazko webgune berri bat abian jartzeari lotua, 21.000 euroko aurrekontu-beterazpena du.

10-22/PEI-00839 ekimenari —jarduketa honen espediente osoa eskatzen zuena— erantzunez, pare bat faktura baino ez dira eman, guztira 14.642,01 eurokoak. Halatan:

1.- Jarraipen-txostenean exekutatutako 21.000 euroetaraino falta den diru-kopurua zein kontzeptutan exekutatu da?

2.- Nork hartu zituen bere gain zerbitzu horiek? Xehakatu enpresen eta kontzeptuen arabera.

3.- Zergatik ez zen informazio hori sartu aipatu informazio-eskaeraren bidez egindako espedientearen eskaeran?

Iruñean, 2023ko otsailaren 23an

Foru parlamentaria: Jorge Esparza Garrido